CELEX: 32020R1173
Language: el
Date: 2020-06-04 00:00:00
Title: Κατ’ εξουσιοδότηση κανονισμός (ΕΕ) 2020/1173 της Επιτροπής της 4ης Ιουνίου 2020 για την τροποποίηση του κανονισμού (ΕΕ) 2016/1036 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης και του κανονισμού (ΕΕ) 2016/1037 για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης όσον αφορά τη διάρκεια της περιόδου της εκ των προτέρων γνωστοποίησης

10.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 259/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/1173 ΤΗΣ ΕΠΙΤΡΟΠΗΣ
         της 4ης Ιουνίου 2020
         για την τροποποίηση του κανονισμού (ΕΕ) 2016/1036 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης και του κανονισμού (ΕΕ) 2016/1037 για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης όσον αφορά τη διάρκεια της περιόδου της εκ των προτέρων γνωστοποίησης
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 290 παράγραφος 1,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως τα άρθρα 7 παράγραφος 1 και 23α,
         Έχοντας υπόψη τον κανονισμό (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (2), και ιδίως τα άρθρα 12 παράγραφος 1 και 32β,
         Εκτιμώντας τα ακόλουθα:
         
                     (1)
                  
                  
                     Στις 7 Ιουνίου 2018 δημοσιεύθηκε ο κανονισμός (ΕΕ) 2018/825 του Ευρωπαϊκού Κοινοβουλίου και του Συμβουλίου (3) για την τροποποίηση του κανονισμού (ΕΕ) 2016/1036 (στο εξής: βασικός κανονισμός αντιντάμπινγκ) και του κανονισμού (ΕΕ) 2016/1037 (στο εξής: βασικός κανονισμός κατά των επιδοτήσεων).
                  
               
                     (2)
                  
                  
                     Προκειμένου να βελτιωθούν η διαφάνεια και η προβλεψιμότητα των ερευνών κατά του ντάμπινγκ και ερευνών για τους αντισταθμιστικούς δασμούς, τα μέρη που θα θίγονται από την επιβολή των προσωρινών μέτρων αντιντάμπινγκ και των αντισταθμιστικών μέτρων, ιδίως οι εισαγωγείς, θα πρέπει να ενημερώνονται για την επικείμενη επιβολή των εν λόγω μέτρων. Επιπροσθέτως, σε έρευνες κατά τις οποίες δεν είναι σκόπιμο να επιβληθούν προσωρινά μέτρα, είναι επιθυμητό τα μέρη να ενημερώνονται για τη μη επιβολή μέτρων αρκετά νωρίτερα. Ως εκ τούτου, καθιερώθηκε περίοδος εκ των προτέρων γνωστοποίησης διάρκειας τριών εβδομάδων.
                  
               
                     (3)
                  
                  
                     Σύμφωνα με το άρθρο 7 παράγραφος 1 του βασικού κανονισμού αντιντάμπινγκ και το άρθρο 12 παράγραφος 1 του βασικού κανονισμού κατά των επιδοτήσεων, η Επιτροπή έπρεπε να επανεξετάσει έως τις 9 Ιουνίου 2020, κατά πόσον σημειώθηκε σημαντική αύξηση των εισαγωγών κατά τη διάρκεια της περιόδου της εκ των προτέρων γνωστοποίησης και κατά πόσον η αύξηση αυτή, εάν σημειώθηκε, προκάλεσε πρόσθετη ζημία στον ενωσιακό κλάδο παραγωγής, παρά την ενδεχόμενη καταγραφή ή προσαρμογή του περιθωρίου ζημίας.
                  
               
                     (4)
                  
                  
                     Βάσει της εν λόγω επανεξέτασης, η Επιτροπή υποχρεούται να τροποποιήσει τη διάρκεια της περιόδου της εκ των προτέρων γνωστοποίησης σε δύο εβδομάδες σε περίπτωση σημαντικής αύξησης των εισαγωγών που προκάλεσαν πρόσθετη ζημία και σε τέσσερις εβδομάδες σε αντίθετη περίπτωση.
                  
               
                     (5)
                  
                  
                     Όπως ορίζεται στα άρθρα 7 παράγραφος 1 και 23α παράγραφος 2 του βασικού κανονισμού αντιντάμπινγκ και στο άρθρο 12 παράγραφος 1 και στο άρθρο 32β παράγραφος 2 του βασικού κανονισμού κατά των επιδοτήσεων, η παρούσα επανεξέταση αποτελεί υποχρέωση της Επιτροπής η οποία θα μπορούσε να ασκηθεί μόνο μία φορά.
                  
               
                     (6)
                  
                  
                     Από την έναρξη ισχύος του κανονισμού (ΕΕ) 2018/825 στις 8 Ιουνίου 2018, η Επιτροπή κίνησε 19 έρευνες (4) σύμφωνα με το άρθρο 5 του βασικού κανονισμού αντιντάμπινγκ και έξι έρευνες σύμφωνα με το άρθρο 10 του βασικού κανονισμού κατά των επιδοτήσεων.
                  
               
                     (7)
                  
                  
                     Για δώδεκα από τις εν λόγω έρευνες που πέρασαν το προσωρινό στάδιο υπάρχουν επίσης διαθέσιμα στοιχεία για την περίοδο της εκ των προτέρων γνωστοποίησης. Επομένως, θα μπορούσαν να αναλυθούν για να εξεταστεί κατά πόσον σημειώθηκε σημαντική αύξηση των εισαγωγών κατά τη διάρκεια της περιόδου της εκ των προτέρων γνωστοποίησης (5).
                  
               
                     (8)
                  
                  
                     Συνεπώς, ο αριθμός των υποθέσεων τις οποίες έχει στη διάθεσή της η Επιτροπή για να βασίσει την εκτίμησή της ως προς το κατά πόσον σημειώθηκε σημαντική αύξηση των εισαγωγών κατά τη διάρκεια της περιόδου της εκ των προτέρων γνωστοποίησης, είναι, όπως αναμενόταν και κατά τον χρόνο επίτευξης συμφωνίας για τον κανονισμό (ΕΕ) 2018/825, περιορισμένος. Ωστόσο, στις υποθέσεις αυτές διαβλέπεται μια σαφής τάση.
                  
               
                     (9)
                  
                  
                     Σε έξι από αυτές τις δώδεκα έρευνες, η Επιτροπή αποφάσισε να επιβάλει προσωρινά μέτρα. Στις υπόλοιπες έξι, τα μέρη ενημερώθηκαν τρεις εβδομάδες πριν από τη λήξη της προθεσμίας για την επιβολή προσωρινών μέτρων όσον αφορά την πρόθεση της Επιτροπής να μην το πράξει.
                  
               
                     (10)
                  
                  
                     Με βάση τα στατιστικά στοιχεία που συνοψίζονται στον πίνακα 1 κατωτέρω, η Επιτροπή διαπίστωσε ότι ο όγκος των εισαγωγών από τις οικείες χώρες στην Ένωση αυξήθηκε μόνο σε δύο έρευνες. Στις άλλες έρευνες σημειώθηκε σημαντική μείωση.
                     
                        Πίνακας 1
                     
                     
                        Όγκοι εισαγωγών ανά υπόθεση
                     
                     
                                 Ονομασία και αριθμός υπόθεσης
                              
                              
                                 Απόφαση επιβολής προσωρινών μέτρων
                              
                              
                                 Εισαγωγές από
                              
                              
                                 Εισαγωγές κατά τη διάρκεια της ΠΕ (τόνοι)
                              
                              
                                 Εισαγωγές κατά τη διάρκεια της περιόδου εκ των προτέρων γνωστοποίησης (τόνοι)
                              
                              
                                 Αύξηση εισαγωγών
                              
                           
                                 Μείγματα ουρίας και νιτρικού αμμωνίου (AD649)
                              
                              
                                 Ναι
                              
                              
                                 Ρωσία
                              
                              
                                 35 297 
                              
                              
                                 8 497 
                              
                              
                                 -76 %
                              
                           
                                 ΗΠΑ
                              
                              
                                 42 700 
                              
                              
                                 0
                              
                              
                                 -100 %
                              
                           
                                 Τρινιντάντ
                              
                              
                                 21 183 
                              
                              
                                 0
                              
                              
                                 -100 %
                              
                           
                                 
                                    Σύνολο
                                 
                              
                              
                                 
                                    99 180 
                                 
                              
                              
                                 
                                    8 498 
                                 
                              
                              
                                 
                                    -91 %
                                 
                              
                           
                                 Βιοντίζελ (AS650)
                              
                              
                                 Ναι
                              
                              
                                 Ινδονησία
                              
                              
                                 29 693 
                              
                              
                                 24 045 
                              
                              
                                 -19 %
                              
                           
                                 Χαλύβδινοι τροχοί δρόμου (AD652)
                              
                              
                                 Ναι
                              
                              
                                 ΛΔΚ
                              
                              
                                 13 763 
                              
                              
                                 914
                              
                              
                                 -93 %
                              
                           
                                 Υφάσματα από ίνες υάλου (AD653)
                              
                              
                                 Όχι
                              
                              
                                 Αίγυπτος
                              
                              
                                 882
                              
                              
                                 4
                              
                              
                                 -100 %
                              
                           
                                 ΛΔΚ
                              
                              
                                 2 161 
                              
                              
                                 1 724 
                              
                              
                                 -20 %
                              
                           
                                 
                                    Σύνολο
                                 
                              
                              
                                 
                                    3 043 
                                 
                              
                              
                                 
                                    1 728 
                                 
                              
                              
                                 
                                    -43 %
                                 
                              
                           
                                 Προϊόντα συνεχούς νήματος από ίνες υάλου (AD655)
                              
                              
                                 Όχι
                              
                              
                                 Αίγυπτος
                              
                              
                                 8 295 
                              
                              
                                 3 076 
                              
                              
                                 -63 %
                              
                           
                                 Μπαχρέιν
                              
                              
                                 1 350 
                              
                              
                                 327
                              
                              
                                 -76 %
                              
                           
                                 
                                    Σύνολο
                                 
                              
                              
                                 
                                    9 644 
                                 
                              
                              
                                 
                                    3 403 
                                 
                              
                              
                                 
                                    -65 %
                                 
                              
                           
                                 Υφάσματα από ίνες υάλου (AS656)
                              
                              
                                 Όχι
                              
                              
                                 Αίγυπτος
                              
                              
                                 882
                              
                              
                                 37
                              
                              
                                 -96 %
                              
                           
                                 ΛΔΚ
                              
                              
                                 2 161 
                              
                              
                                 2.500
                              
                              
                                 16 %
                              
                           
                                 
                                    Σύνολο
                                 
                              
                              
                                 
                                    3 043 
                                 
                              
                              
                                 
                                    2.537
                                 
                              
                              
                                 
                                    -17 %
                                 
                              
                           
                                 Προϊόντα συνεχούς νήματος από ίνες υάλου (AS657)
                              
                              
                                 Ναι
                              
                              
                                 Αίγυπτος
                              
                              
                                 8 295 
                              
                              
                                 11.574
                              
                              
                                 38 %
                              
                           
                                 
                                    Πηγή:Eurostat, επαληθευμένα στοιχεία που παρασχέθηκαν από τον ενωσιακό κλάδο παραγωγής, και τη βάση δεδομένων Surveillance II.
                              
                           
               
                     (11)
                  
                  
                     Δεν σημειώθηκε σημαντική αύξηση στην πλειονότητα των υποθέσεων που εξετάστηκαν. Επιπλέον, σε μία από τις δύο υποθέσεις στις οποίες σημειώθηκε αύξηση, οι εισαγωγές δεν ήταν τελικά αποτέλεσμα της εκ των προτέρων γνωστοποίησης, αλλά του γεγονότος ότι η Επιτροπή δεν επέβαλε προσωρινούς δασμούς. Πράγματι, και στο πλαίσιο του προηγούμενου συστήματος χωρίς την εκ των προτέρων γνωστοποίηση, οι εισαγωγές θα μπορούσαν, σε κάθε περίπτωση, να εισέλθουν στην Ένωση χωρίς να επιβληθούν δασμοί καθώς ήταν σαφές σε όλα τα ενδιαφερόμενα μέρη ότι δεν επρόκειτο να επιβληθούν προσωρινοί δασμοί λόγω της λήξης της ισχύουσας προθεσμίας.
                  
               
                     (12)
                  
                  
                     Άρα σε μία μόνο υπόθεση σημειώθηκε περαιτέρω αύξηση κατά την περίοδο της εκ των προτέρων γνωστοποίησης πριν από την επιβολή των προσωρινών μέτρων.
                  
               
                     (13)
                  
                  
                     Κατά συνέπεια, η Επιτροπή κατέληξε στο συμπέρασμα ότι συνολικά δεν είχε προκληθεί πρόσθετη ζημία στον ενωσιακό κλάδο παραγωγής από τις εισαγωγές κατά τη διάρκεια της περιόδου της εκ των προτέρων γνωστοποίησης. Συνεπώς, η διάρκεια της περιόδου της εκ των προτέρων γνωστοποίησης θα πρέπει να τροποποιηθεί σε τέσσερις εβδομάδες.
                  
               
                     (14)
                  
                  
                     Ελλείψει άλλων ειδικών μεταβατικών κανόνων που να διέπουν το θέμα, είναι σκόπιμο να διευκρινιστεί ότι όλες οι έρευνες που έχουν αρχίσει στο πλαίσιο ανακοίνωσης έναρξης σύμφωνα με το άρθρο 5 παράγραφος 9 του κανονισμού (ΕΕ) 2016/1036 ή το άρθρο 10 παράγραφος 11 του κανονισμού (ΕΕ) 2016/1037 πριν από την ημερομηνία δημοσίευσης στην Επίσημη Εφημερίδα της Ευρωπαϊκής Ένωσης του παρόντος κανονισμού δεν θα πρέπει να επηρεαστούν από την παράταση της περιόδου της εκ των προτέρων γνωστοποίησης. Αυτό αναμένεται να διασφαλίσει την ασφάλεια δικαίου, να παράσχει εύλογη ευκαιρία στα ενδιαφερόμενα μέρη να προσαρμοστούν στην κατάργηση των παλαιών κανόνων και στην έναρξη ισχύος των νέων κανόνων, και να διευκολύνει την αποτελεσματική, ομαλή και δίκαιη εφαρμογή των κανονισμών (ΕΕ) 2016/1036 και (ΕΕ) 2016/1037.
                  
               
                     (15)
                  
                  
                     Επομένως, οι κανονισμοί (ΕΕ) 2016/1036 και (ΕΕ) 2016/1037 θα πρέπει να τροποποιηθούν αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 19α του κανονισμού (ΕΕ) 2016/1036 αντικαθίσταται από το ακόλουθο:
            
               
                  «Άρθρο 19α
                  
                  Πληροφορίες στο προσωρινό στάδιο
                  
                     1.   Οι ενωσιακοί παραγωγοί, οι εισαγωγείς και εξαγωγείς και οι αντιπροσωπευτικές τους ενώσεις, καθώς και οι εκπρόσωποι της χώρας εξαγωγής, μπορούν να ζητούν πληροφορίες σχετικά με τη σχεδιαζόμενη επιβολή προσωρινών δασμών. Οι αιτήσεις για την παροχή αυτών των πληροφοριών υποβάλλονται εγγράφως εντός της προθεσμίας που ορίζεται στην ανακοίνωση για την έναρξη διαδικασίας. Οι πληροφορίες αυτές παρέχονται στους ενδιαφερομένους τέσσερις εβδομάδες πριν από την επιβολή των προσωρινών δασμών. Οι εν λόγω πληροφορίες περιλαμβάνουν συνοπτική παρουσίαση των προτεινόμενων δασμών, για ενημερωτικούς μόνο σκοπούς, και αναλυτικά στοιχεία για τον υπολογισμό του περιθωρίου ντάμπινγκ και του περιθωρίου που είναι επαρκές για την εξάλειψη της ζημίας που υφίσταται ο κλάδος παραγωγής της Ένωσης, λαμβάνοντας δεόντως υπόψη την ανάγκη τήρησης των υποχρεώσεων εμπιστευτικότητας που περιέχονται στο άρθρο 19. Τα μέρη διαθέτουν προθεσμία τριών εργάσιμων ημερών από την παροχή των εν λόγω πληροφοριών για την υποβολή παρατηρήσεων σχετικά με την ακρίβεια των υπολογισμών.
                  
                  
                     2.   Στις περιπτώσεις κατά τις οποίες πρόκειται να μην επιβληθούν προσωρινοί δασμοί, αλλά να συνεχιστεί η έρευνα, τα ενδιαφερόμενα μέρη πρέπει να ενημερώνονται για τη μη επιβολή δασμών τέσσερις εβδομάδες πριν από τη λήξη της προθεσμίας που αναφέρεται στο άρθρο 7 παράγραφος 1 για την επιβολή των προσωρινών δασμών.».
                  
               
            
         
         
            Άρθρο 2
            Το άρθρο 29α του κανονισμού (ΕΕ) 2016/1037 αντικαθίσταται από το ακόλουθο:
            
               
                  «Άρθρο 29α
                  
                  Πληροφορίες κατά το προσωρινό στάδιο
                  
                     1.   Οι παραγωγοί της Ένωσης, οι εισαγωγείς και εξαγωγείς και οι αντιπροσωπευτικές τους ενώσεις και η χώρα καταγωγής και/ή εξαγωγής δύνανται να ζητούν πληροφορίες σχετικά με τη σχεδιαζόμενη επιβολή προσωρινών δασμών. Οι αιτήσεις για την παροχή αυτών των πληροφοριών υποβάλλονται εγγράφως εντός της προθεσμίας που ορίζεται στην ανακοίνωση για την έναρξη διαδικασίας. Οι πληροφορίες αυτές παρέχονται στους ενδιαφερομένους τέσσερις εβδομάδες πριν από την επιβολή των προσωρινών δασμών. Οι εν λόγω πληροφορίες περιλαμβάνουν: συνοπτική παρουσίαση των προτεινόμενων δασμών, για ενημερωτικούς μόνο σκοπούς, και αναλυτικά στοιχεία για τον υπολογισμό του ύψους της αντισταθμίσιμης επιδότησης και του περιθωρίου που είναι επαρκές για την εξάλειψη της ζημίας που υφίσταται ο κλάδος παραγωγής της Ένωσης, λαμβάνοντας δεόντως υπόψη την ανάγκη τήρησης των υποχρεώσεων εμπιστευτικότητας που περιέχονται στο άρθρο 29. Τα μέρη διαθέτουν προθεσμία τριών εργάσιμων ημερών από την παροχή των εν λόγω πληροφοριών για την υποβολή παρατηρήσεων σχετικά με την ακρίβεια των υπολογισμών.
                  
                  
                     2.   Στις περιπτώσεις κατά τις οποίες πρόκειται να μην επιβληθούν προσωρινοί δασμοί, αλλά να συνεχιστεί η έρευνα, τα ενδιαφερόμενα μέρη πρέπει να ενημερώνονται για τη μη επιβολή δασμών τέσσερις εβδομάδες πριν από τη λήξη της προθεσμίας που αναφέρεται στο άρθρο 12 παράγραφος 1 για την επιβολή των προσωρινών δασμών.».
                  
               
            
         
         
            Άρθρο 3
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Άρθρο 4
            Ο παρών κανονισμός εφαρμόζεται σε όλες τις έρευνες για τις οποίες η ανακοίνωση για την έναρξη διαδικασίας, σύμφωνα με το άρθρο 5 παράγραφος 9 του κανονισμού (ΕΕ) 2016/1036 ή το άρθρο 10 παράγραφος 11 του κανονισμού (ΕΕ) 2016/1037, έχει δημοσιευθεί στην Επίσημη Εφημερίδα της Ευρωπαϊκής Ένωσης μετά από την ημερομηνία έναρξης ισχύος του παρόντος κανονισμού.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 4 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 176 της 30.6.2016, σ. 55.
         
            (3)  Κανονισμός (ΕΕ) 2018/825 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για την τροποποίηση του κανονισμού (ΕΕ) 2016/1036 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης και του κανονισμού (ΕΕ) 2016/1037 για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (ΕΕ L 143 της 7.6.2018, σ. 1).
         
            (4)  Η Επιτροπή ακολουθεί τη μέθοδο υπολογισμού που χρησιμοποιεί ο ΠΟΕ. Αυτό σημαίνει ότι εάν μια υπόθεση που αφορά το ίδιο προϊόν κατευθύνεται κατά των εισαγωγών από περισσότερες της μιας χώρες, κάθε χώρα που καλύπτεται θεωρείται ως χωριστή έρευνα.
         
            (5)  Τρεις υποθέσεις (σωλήνες κοίλης διατομής καταγωγής Δημοκρατίας της Βόρειας Μακεδονίας, Ρωσίας και Τουρκίας) έχουν περατωθεί, ενώ οι υπόλοιπες 10 υποθέσεις έχουν μόλις φτάσει ή δεν έχουν ακόμη φτάσει στο τέλος του προσωρινού σταδίου και, συνεπώς, δεν υπάρχουν αξιόπιστα στατιστικά στοιχεία για την περίοδο της εκ των προτέρων γνωστοποίησης (ημερομηνία σύνταξης 30 Απριλίου 2020).